Diari Oficial de la Generalitat Valenciana


Sumari del DOGV 6749, del 05-04-2012 (2012/3296)

RESOLUCIÓ de 20 de març de 2012, del director general de Justícia, per la qual es resol inscriure la modificació dels Estatuts del Col·legi d'Òptics Optometristes de la Comunitat Valenciana.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6749

Data del DOGV
:   05-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3296


Data del document
:   20-03-2012

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * reglament intern
    * professió paramèdica
    * col·legi professional

RESOLUCIÓ de 20 de març de 2012, del director general de Justícia, per la qual es resol inscriure la modificació dels Estatuts del Col·legi d'Òptics Optometristes de la Comunitat Valenciana. [2012/3296]  
Vist l'expedient de modificació estatutària, instruït a instància del Col·legi d'Òptics Optometristes de la Comunitat Valenciana, inscrit amb el número 71 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el mencionat registre, atenent als següents fets:  
  
Primer   
José Vicente Ferrer Canet, com a lletrat del Col·legi d'Òptics Optometristes de la Comunitat Valenciana, va presentar en data 16 de setembre de 2011, la sol·licitud d'inscripció de la modificació dels estatuts del Col·legi d'Òptics Optometristes de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
  
Segon  
Per mitjà d'un ofici, de data 8 de novembre de 2011, el Servici d'Entitats Jurídiques, de la Conselleria de Justícia i Benestar Social, va formular les observacions prèvies al control de legalitat en relació a la inscripció estatutària, amb la sol·licitud que s'esmenara la petició inicial, concedint-se el termini d'un mes a l'efecte.  
  
Tercer  
Amb data 15 de desembre de 2011, va tindre entrada en el Registre de la Conselleria l'escrit de Vicente Roda Marzal, president del Col·legi d'Òptics Optometristes de la Comunitat Valenciana, en resposta al mencionat ofici de 8 de novembre de 2011.  
  
Quart  
No obstant això, a través d'un ofici de 23 de gener de 2012, el Servici d'Entitats Jurídiques, de la Conselleria de Justícia i Benestar Social, es va reiterar l'escrit d'observacions prèvies al control de legalitat, en relació a la inscripció estatutària que inclús no havia sigut modificada i va sol·licitar l'esmena de la petició inicial, concedint-se el termini d'un mes a este efecte.  
  
Quint  
Amb data 24 de febrer de 2012, va tindre entrada en el Registre de la Conselleria, l'escrit de Vicente Roda Marzal, president del Col·legi d'Òptics Optometristes de la Comunitat Valenciana, en resposta a l'esmentat ofici de 23 de novembre de 2011.  
  
Sext  
Les modificacions dels estatuts del col·legi, van ser aprovades per la Junta General, en sessió celebrada el 12 de desembre 2011, segons el certificat lliurat el dia 12 de desembre de 2011, per la secretària del col·legi Mar Argudo Iturriaga, amb el vistiplau del president, Vicente Roda Marzal.  
  
Sèptim  
El text modificat dels estatuts figura com a annex a la present resolució i ací es dóna per reproduït.  
  
Fonaments de dret  
  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
No obstant això, en l'exercici del control de legalitat previst en l'article 11 de la mencionada Llei 6/1997, de 4 de desembre, i en els articles 21 i 28 del Decret 4/2002, de 4 de gener, de Consell, que la desplega, cal procedir al canvi de redacció de l'article 72, a l'efecte de garantir la correcció normativa del text.  
Així, en l'article 72, in fine, és procedent corregir la cita «a la conselleria de Justícia i Administracions Públiques de la Comunitat Valenciana per a l'anotació en el Registre» per «a la conselleria que tinga atribuïdes les competències en matèria de col·legis professionals per a la seua anotació en el Registre».   
  
Segon  
La modificació estatutària ha sigut aprovada amb els requisits i formalitats previstos en el mencionat article i en els propis estatuts del col·legi.  
  
Tercer  
L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Justícia i Benestar Social, competent per així disposar-ho l'article 6.1 de la citada Llei 6/1997, tenint en compte el que preveu la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
1. Inscriure la modificació sol·licitada dels estatuts del Col·legi d'Òptics Optometristes de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes arreplegats en el fet sèptim, amb els canvis de redacció indicats en el fonament de dret primer.   
  
2. Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 20 de març de 2012.- El director general de Justícia: Julián Ángel González Sánchez.  
  
  
  
COL·LEGI D'ÒPTICS OPTOMETRISTES   
DE LA COMUNITAT VALENCIANA  
  
ESTATUTS  
  
TÍTOL I  
Disposicions generals  
  
I. Denominació, domicili i àmbit territorial, seu i delegacions del col·legi  
  
Article 1. Naturalesa jurídica  
El Col·legi d'Òptics Optometristes de la Comunitat Valenciana és una corporació de dret públic amb personalitat jurídica pròpia i plena capacitat per al compliment dels seus fins, creat per Llei 2/2007, de 5 de febrer, de la Generalitat, a l'empara dels articles 36 i 139 de la Constitució espanyola.   
L'estructura interna i el funcionament són democràtics, fomentant els principis de participació, associació i llibertat d'expressió dels seus membres.  
  
Article 2. Seu social   
La seu social del Col·legi d'Òptics Optometristes de la Comunitat Valenciana està a la ciutat de València, carrer Roters, número 14, sense perjuí dels futurs canvis d'ubicació. Per al millor compliment dels seus fins i una major eficàcia en les seues funcions podran constituir-se delegacions.  
La junta de govern té facultats per a canviar, amb caràcter provisional, la seu social i per a crear i modificar les delegacions, però l'acord haurà de ser ratificat per l'Assemblea General, per mitjà de la modificació estatutària corresponent.  
  
Article 3. Àmbit territorial  
L'àmbit territorial del Col·legi d'Òptics Optometristes és el de la Comunitat Valenciana.  
  
Article 4. Normativa reguladora   
El Col·legi d'Òptics Optometristes de la Comunitat Valenciana es regirà en totes les seues actuacions per la Llei 2/1974, de 13 de febrer, de Col·legis Professionals, per la Llei 6/1997, de 4 de desembre, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell, pel qual s'aprova el reglament de desplegament de la mencionada Llei 6/1997, per la seua llei de creació, pels seus propis estatuts, per la resta de normativa interna i tota la que siga aplicable generalment o subsidiàriament.  
  
Article 5. Relacions amb l'administració   
En els seus aspectes institucionals i corporatius, el Col·legi d'Òptics Optometristes de la Comunitat Valenciana es relacionarà amb la conselleria que tinga atribuïdes les competències en matèria de col·legis professionals, i en tot allò referit a la professió, el col·legi es relacionarà amb la conselleria competent en matèria de sanitat.  
  
Article 6. Tractament i patrocini  
El president del Col·legi d'Òptics Optometristes de la Comunitat Valenciana tindrà el tractament d'Excel·lentíssim. D'acord amb la seua tradició la patrona del col·legi és Santa Otília.  
  
TÍTOL II  
Fins i funcions  
  
Article 7. Fins del Col·legi d'Òptics Optometristes de la Comunitat Valenciana  
Els fins essencials del Col·legi d'Òptics Optometristes de la Comunitat Valenciana són:  
a) L'ordenació de l'exercici de la professió d'òptic d'òptic optometrista i la seua representació exclusiva, en el seu àmbit territorial, junt amb el qual, com a òrgan suprem nacional, la té el Consell General de Col·legis Oficials d'Òptics Optometristes d'Espanya.  
b) La millora i atenció de la salut visual dels ciutadans.  
c) La defensa dels interessos professionals dels col·legiats.  
d) La protecció dels interessos dels consumidors i usuaris dels servicis dels seus col·legiats.  
e) Atendre les sol·licituds d'informació sobre els col·legiats i sobre les sancions fermes que els siguen imposades, així com les peticions d'inspecció o investigació que els formule qualsevol autoritat competent d'un Estat membre de la Unió Europea, en els termes que preveu la Llei 17/2009, de 23 de novembre, sobre el Lliure Accés a les Activitats de Servicis i el seu Exercici, en particular, el que respecta a les sol·licituds d'informació i de realització de controls, que les inspeccions i investigacions estiguen degudament motivades i que la informació obtinguda s'empre únicament per a la finalitat per a la qual es va sol·licitar  
  
  
Article 8. Funcions del Col·legi d'Òptics Optometristes de la Comunitat Valenciana  
Les funcions del Col·legi d'Òptics Optometristes de la Comunitat Valenciana són les següents:  
a) Procurar el perfeccionament de l'activitat professional de l'òptic optometrista, al servici de la salut visual i atenció primària de la població.  
b) Col·laborar amb l'Administració pública en l'èxit dels interessos comuns i, especialment, en l'organització de les activitats i els servicis de caràcter professional, assistencial, de previsió i anàlegs que siguen d'interés per als col·legiats.  
c) Establir o modificar els òrgans de govern del col·legi, la seua composició i les competències.  
d) Informar els projectes de llei i de disposicions de qualsevol rang, de la Comunitat Valenciana, que es referisquen a les condicions generals de la funció professional, entre les quals figuraran l'àmbit, els títols oficials requerits i el règim d'incompatibilitats amb professions. Informar, igualment, dels projectes de modificació de la legislació autonòmica sobre els Col·legis Professionals i els projectes de disposicions generals de caràcter sanitari o d'una altra índole, que afecten directament i indirectament a la professió d'òptic optometrista .  
e) Exercir aquelles funcions que li siguen encomanades per les administracions públiques, en l'àmbit de les seues competències respectives, i col·laborar amb els jutjats i tribunals per mitjà de l'emissió dels informes o dictàmens sobre qualsevol aspecte relacionat amb la professió d'òptic optometrista, la realització d'estudis i altres activitats relacionades amb els seus fins que puguen ser-li sol·licitades o s'acorde formular per iniciativa pròpia.  
f) Tindre, en el seu àmbit, la representació i defensa de la professió d'òptic optometrista, els drets professionals i els interessos de l'organització col·legial davant de les administracions públiques, organismes, institucions, entitats privades, particulars, autoritats i tribunals de qualsevol grau i jurisdicció; amb legitimació per a ser part en aquells litigis, procediments i causes que afecten els interessos professionals i als fins del col·legi. Per a això designaran els advocats, procuradors o altres professionals que siguen necessaris i atorgaran els poders necessaris per a la seua representació i defensa, de conformitat amb la normativa legal.  
  
g) Exercir el dret de petició, d'acord amb la llei, sense perjuí del dret que corresponga individualment a cada col·legiat.  
h) Participar en els òrgans consultius de la comunitat autònoma en relació amb la professió d'òptic optometrista, en els termes que la llei assenyale.  
i) Ordenar, en l'àmbit de la seua competència, l'exercici de la professió d'òptic optometrista, interpretar i aplicar, si és el cas, esta ordenació vetlant per la seua observança i compliment.  
j) Informar i assessorar els col·legiats en aquelles matèries de caràcter professional o col·legial que els siguen sotmeses a la seua consideració. Per a això podran crear els servicis d'assessorament jurídic, laboral i fiscal, o de qualsevol altra naturalesa, que calguen per a complir este fi.  
k) Procurar l'harmonia i col·laboració entre els col·legiats per a impedir la competència deslleial, en aplicació de la normativa legal.  
  
l) Intervindre, en via d'arbitratge o conciliació, en els conflictes o qüestions que per motius professionals se susciten entre col·legiats, a instància dels interessats.   
m) Participar en l'elaboració dels plans d'estudi dels centres docents, públics o privats, en els quals es cursen els estudis conduents a l'obtenció de la titulació universitària oficial en òptica i optometria requerida per a l'exercici professional, així com mantindre contacte permanent amb els titulats nous per a facilitar-los l'accés a la vida professional, i tot això en els casos legalment previstos.  
  
n) Cuidar en tot moment d'harmonitzar la professió amb les exigències del bé comú i vetlar per que aquella mantinga el prestigi i alt nivell que li corresponen, vetlant també per l'ètica, dignitat professional i el respecte degut als drets dels particulars. A l'efecte elaborarà els codis ètics i deontològics que calguen i vigilarà i farà complir el seu contingut.   
o) Col·laborar amb els altres Col·legis d'Òptics Optometristes.  
p) Tractar d'aconseguir el major nivell d'ocupació dels col·legiats, en col·laboració amb l'administració i les entitats privades en la mesura que calga.   
q) Realitzar respecte al seu patrimoni, i sense cap exclusió, qualsevol classe d'actes d'adquisició, disposició, administració i gravamen.  
  
r) Exercir les facultats disciplinàries sobre els col·legiats quan estos infringisquen els deures professionals i la normativa legal reguladora de l'exercici professional, en la forma establida en els presents estatuts.  
  
s) Organitzar periòdicament congressos, trobades i jornades, de caràcter científic i professional i fomentar, crear i organitzar activitats i servicis que, sempre en relació amb la professió d'òptic optometrista, tinguen com a objecte la promoció científica i cultural, el foment de l'ocupació i el perfeccionament científic, tècnic i professional. Per a això realitzaran aquelles accions i labors divulgatives que redunden en benefici de la professió d'òptic optometrista i dels interessos professionals dels col·legiats.  
t) Exercir les accions legals conduents a evitar l'intrusisme professional, per a impedir l'exercici professional d'òptic optometrista als qui no reunisquen els requisits legals establits, i adoptar també les mesures necessàries per a eradicar les irregularitats en l'àmbit professional. Interposar recursos contra les resolucions administratives dictades en procediments sancionadors seguits per actuacions relatives a l'exercici de l'òptica i l'optometria.  
u) Dotar-se d'uns estatuts i un reglament de règim interior i de les normes de funcionament intern que interessen perquè valguen de complement d'aquells.  
v) Elaborar la memòria anual, el compte general d'ingressos i gastos i els pressupostos i, en general, el reglament econòmic del col·legi; fixar la quantia de les quotes d'entrada i periòdiques a abonar obligatòriament pels col·legiats, ja siguen ordinàries com de caràcter extraordinari.  
  
w) Cooperar, sense perjuí del que corresponga al Consell General de Col·legis Oficials d'Òptics Optometristes, amb els poders públics en la regulació de l'exercici professional dels titulats en els països estrangers, pertanyents o no a la Unió Europea que, a l'empara del que disposen els convenis o tractats subscrits per l'Estat espanyol i dins del marc de la normativa vigent, pretenguen exercir a Espanya les funcions professionals pròpies dels Òptics Optometristes espanyols.  
  
x) Formular públicament l'opinió institucional de la corporació professional, en aquells assumptes que estime convenients.  
i) Complir i fer complir els col·legiats les lleis generals i les especifiques que afecten la professió, el seu exercici i els propis col·legiats. Exigir-los el compliment dels presents estatuts i el reglament de règim interior, així com les normes i decisions adoptades pels òrgans de govern d'este col·legi en matèries de la seua competència.  
  
z) Fixar les condicions mínimes per a l'exercici professional dels Òptics Optometristes en els seus distints camps d'actuació. I, en general, totes les altres funcions que estiguen previstes en les lleis o puguen ser-li delegades o encomanades per les administracions públiques en el seu àmbit territorial.  
  
  
TÍTOL III  
Col·legiació i exercici de la professió  
  
CAPÍTOL I  
Requisits per a l'adquisició de la col·legiació, les classes, resolució sobre la sol·licitud i la pèrdua de la condició de col·legiats  
  
  
Article 9. Obligatorietat de la col·legiació  
Per a l'exercici de la professió d'òptic optometrista a la Comunitat Valenciana caldrà la incorporació al col·legi amb l'única excepció prevista en la disposició addicional de la Llei 2/2007, de la Generalitat.  
  
  
Article 10. Requisits de la col·legiació  
Els requisits per a la incorporació al Col·legi d'Òptics Optometristes de la Comunitat Valenciana són els següents:  
a) Ser major d'edat i no estar incurs en causa d'incapacitat.  
b) No estar inhabilitat per a l'exercici de la professió per sentència o resolució administrativa ferma.  
c) Satisfer la quota d'ingrés.  
d) Tindre alguna de les titulacions següents:  
- Diploma en òptica i optometria conforme al títol creat pel Reial Decret 1419/1990, de 26 d'octubre, o la que en el futur es cree per a l'exercici professional de l'òptica i l'optometria.  
- Les titulacions i situacions que en el passat han habilitat per a l'exercici de la professió, i en concret, el diploma d'Òptic i Protètic Ocular, establit pel Decret de 22 de juny de 1956; la situació regulada en la disposició transitòria del Decret 1387/1961, de 20 de juliol; el títol de Diplomat en Òptica, a l'empara del Decret 2842/1972, de 15 de setembre; i els diplomats en Òptica per les Escoles d'Òptica Oftàlmica i Acústica Audiomètrica de les Universitats de Barcelona i Santiago de Compostel·la, segons el que preveu les Ordes Ministerials de 18 de febrer de 1975.  
- Els qui estiguen en possessió d'altres títols estrangers equivalents degudament homologats, pel ministeri espanyol competent per a l'homologació de títols acadèmics estrangers.  
- Els qui estiguen en possessió de títols europeus acreditats pel ministeri corresponent en per a l'exercici de la professió d'òptic optometrista .  
  
Article 11. Classes de col·legiats  
1. Col·legiats d'honor: El títol de col·legiat d'honor serà atorgat, a proposta de la junta de govern del col·legi, per l'Assemblea General de Col·legiats, en sessió extraordinària i en acord adoptat per majoria absoluta, a les persones que presten o hagen prestat servicis destacats a este col·legi, al Col·legi Nacional d'Òptics Optometristes o al Consell General i, especialment, a la professió, pertanguen o no a esta.  
  
2. Col·legiats exercents: els Òptics Optometristes que trobant-se en alguna de les situacions previstes en l'article 10 dels presents estatuts, exercisquen activitats en un establiment d'òptica, gabinet d'optometria o qualsevol altre dels centres òptics de treball, o en els que puguen crear-se en el futur en l'àmbit de l'òptica i l'optometria.  
  
3. Col·legiats no exercents: aquelles persones que complixen els requisits establits en l'article 10 sol·liciten la seua incorporació al col·legi i no exercisquen la professió.  
  
Article 12. Documentació necessària per a col·legiar-se  
Junt amb la sol·licitud de col·legiació en model normalitzat, que a l'efecte es facilitarà a la persona interessada, serà requisit indispensable, tant per a sol·licitar la col·legiació com a exercent com a no exercent, la presentació dels documents següents:  
a) Títol o diploma acreditatiu del dret a l'exercici de la professió d'òptic optometrista, el qual ha de ser algun dels que estiguen en les situacions previstes en l'article 10 d'estos estatuts.  
  
b) DNI, NIE o document que el substituïsca.  
c) Dos fotografies de tipus carnet.  
d) Domiciliació bancària per al pagament de les quotes col·legials.  
e) Justificació o acreditació del pagament de la quota d'entrada o, si és el cas, de les altres quotes que estigueren acordades.  
f) Si es va a prestar servicis per compte d'altri, fotocòpia del contracte de treball i document acreditatiu de l'alta en el règim de la Seguretat Social que siga exigible.  
g) Si es van a prestar servicis per a una entitat amb personalitat jurídica pròpia diferent de la del col·legiat, sent este soci o integrant d'esta, els documents acreditatius de dita circumstància i l'alta en el règim especial de treballadors autònoms o règim de la Seguretat Social que li siga aplicable.  
El reglament de règim interior desplegarà i especificarà, si és el cas, qualssevol altres documents que siguen exigibles.  
  
Article 13. Col·legiats procedents d'altres col·legis  
El col·legi no podrà exigir dels professionals que exercisquen ocasionalment a la Comunitat Valenciana la comunicació ni cap habilitació ni el pagament de contraprestacions econòmiques diferents d'aquella que s'exigisquen habitualment als seus col·legiats per la prestació dels servicis dels quals siguen beneficiaris i que no estiguen coberts per la quota col·legial.  
En estos supòsits i a l'efecte d'exercir les competències d'ordenació i potestat disciplinària que corresponga al Col·legi d'Òptics Optometristes de la Comunitat Valenciana en benefici dels consumidors i usuaris, el col·legi haurà d'utilitzar els mecanismes oportuns de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el Lliure Accés a les Activitats de Servicis i el seu Exercici. Les sancions imposades, si és el cas, pel col·legi del territori en què s'exercisca l'activitat professional produiran efectes en tot el territori espanyol.  
  
Serà suficient la incorporació a un únic dels Col·legis d'Òptics Optometristes, que serà el del domicili professional únic o principal, per a exercir en tot el territori espanyol.  
  
Article 14. Resolució sobre la sol·licitud de col·legiació  
Serà competent per a resoldre la junta de govern, o l'òrgan en qui esta delegue, tant per a les sol·licituds d'incorporació com per a les de canvi de situació.  
La resolució quedarà en suspens en el cas que la documentació aportada presente deficiències i, en este cas, es concedirà a la persona interessada, un termini d'un mes, per a la seua esmena, amb l'advertiment de procedir a l'arxiu de l'expedient de col·legiació en cas de no fer-ho.   
La resolució serà notificada a la persona interessada, indicant-li els recursos que hi siguen procedents i es farà pública dins de l'àmbit col·legial.  
Si en el termini de dos mesos, a comptar de la sol·licitud de col·legiació, no s'haguera notificat cap resolució expressa a la persona interessada la seua petició de col·legiació haurà d'entendre's estimada.  
Contra els acords de la junta de govern o l'òrgan en qui esta delegue, acceptant o rebutjant les sol·licituds de col·legiació formulades o les seues variacions, les persones interessades podran interposar els recursos que s'assenyalen en el títol VII d'estos estatuts.  
Les altes i les baixes dels col·legiats, i també els canvis de col·legiació, s'anotaran en el llibre o registre de col·legiats.  
  
Article 15. Pèrdua de la condició de col·legiat  
La condició de col·legiat es perdrà per les causes següents:  
a) Per baixa voluntària, degudament comunicada per escrit.  
b) Per pèrdua d'algun dels requisits exigits per a la col·legiació.  
  
c) Per separació o per expulsió acordada per resolució administrativa ferma en expedient disciplinari.  
d) Per condemna judicial ferma, que comporte la pena accessòria d'inhabilitació per a l'exercici professional.  
e) Per la declaració d'incapacitat permanent per a l'exercici de la professió d'òptic optometrista per part de l'institut o organisme competent.  
  
  
CAPÍTOL II  
Societats professionals  
  
Article 16. Societats professionals  
La societats professionals que tinguen com a objecte l'exercici professional propi dels Òptics Optometristes i tinguen el seu domicili social a la Comunitat Valenciana, s'inscriuran en el Registre de Societats Professionals del Col·legi d'Òptics Optometristes de la Comunitat Valenciana, als efectes de la seua incorporació i per tal que el col·legi puga exercir sobre les societats aquelles competències que li atorga l'ordenament jurídic sobre els professionals col·legiats.  
  
Article 17. Registre de Societats Professionals  
En la inscripció de les societats professionals es farà constar:  
a) Denominació o raó social i domicili de la societat.  
b) Data i ressenya identificativa de l'escriptura pública de constitució i el notari autoritzant; duració de la societat si s'haguera constituït per un temps determinat.  
c) L'activitat o les activitats professionals que constituïsquen l'objecte social.  
d) Identificació dels socis professionals i no professionals i, en relació amb aquells, número de col·legiat i col·legi professional de pertinença.  
e) Identificació de les persones que s'encarreguen de l'administració i representació, amb expressió de la condició de soci professional o no de cada una d'elles.  
Qualsevol canvi de socis i administradors i qualsevol modificació del contracte social seran d'inscripció en el Registre de Societats Professionals.  
  
Article 18. Publicitat del Registre de Societats Professionals.  
La publicitat del contingut del full oberta a cada societat professional en el Registre Mercantil i en el Registre de Societats Professionals es realitzarà a través d'un portal en internet sota la responsabilitat del Ministeri de Justícia o del que puga crear la Generalitat.  
El Col·legi d'Òptics Optometristes de la Comunitat Valenciana remetrà periòdicament al Ministeri de Justícia i a la Generalitat, si és el cas, les inscripcions practicades en els seus corresponents Registres de Societats Professionals.  
  
Article 19. Exercici de l'activitat professional i responsabilitat disciplinària  
La societat professional i els professionals que actuen al seu si exerciran l'activitat professional de conformitat amb el règim deontològic i disciplinari establit en estos estatuts.  
Les causes d'incompatibilitat o d'inhabilitació per a l'exercici de la professió que afecten qualsevol dels socis es faran extensives a la societat i als restants socis professionals, excepte exclusió del soci inhabilitat o incompatible en els termes que s'establix en la Llei de Societats Professionals.  
En cap cas no serà obstacle l'exercici de l'activitat professional a través de la societat per a l'efectiva aplicació als professionals, socis o no, del règim disciplinari que corresponga segons el seu ordenament professional.  
Sense perjuí de la responsabilitat personal del professional actuant, la societat professional també podrà ser sancionada en els termes establits en el règim disciplinari que corresponga segons el seu ordenament professional.  
  
CAPÍTOL III  
Drets i deures dels col·legiats  
  
Article 20. Drets dels col·legiats exercents  
Els col·legiats exercents tindran els següents drets:  
a) Actuar en l'exercici de la seua professió amb tota llibertat i independència, sense altres limitacions que les imposades per les lleis o per les normes previstes en estos estatuts i el reglament de règim interior.  
  
b) Ser defesos pel col·legi quan es consideren vexats, perseguits o atropellats en l'exercici professional o per motius derivats d'este; per a això comptaran amb l'assistència de l'advocat i procurador que la junta de govern designe, quan es tracte d'actuacions legals davant les autoritats, tribunals, entitats o particulars.  
c) Participar en la gestió corporativa i, per tant, exercir sense limitacions els drets de petició, de vot i d'accés als llocs i càrrecs directius, pels procediments i amb el compliment dels requisits que s'establixen en els presents estatuts.  
d) Rebre les revistes i els butlletins informatius que edite el col·legi, les circulars, comunicacions, notificacions i, en general, qualsevol documentació que els òrgans de govern del col·legi acorde transmetre als col·legiats, abonant, si és el cas, les quantitats fixades i sempre que estiguen al corrent del pagament de les quotes col·legials.  
  
e) Tindre accés a la biblioteca del col·legi, complint les normes que s'establisquen per al seu ús.  
f) Presentar en el col·legi aquelles proposicions que crega necessàries per a la defensa i dignificació de la professió i la seua millora general.  
g) Assistir amb veu i vot a les assemblees generals de col·legiats, que se celebren en el col·legi, i a les quals necessàriament ha de ser convocat. El vot dels col·legiats exercents tindrà doble valor que el dels col·legiats no exercents, tant per a les assemblees generals com per a les eleccions.  
h) Exercir els càrrecs directius per als que fóra elegit.  
i) Formular queixes davant de la junta de govern del col·legi contra l'actuació de tots o qualsevol dels seus membres.  
j) Fer ús de tots els servicis que tinga establits el col·legi.  
  
k) Exercir aquells drets derivats d'estos Estatuts i de la resta de normativa col·legial.  
  
Article 21. Drets dels col·legiats no exercents  
Els col·legiats no exercents gaudiran en principi dels mateixos drets reconeguts als exercents en tant que no afecten l'exercici professional o contravinguen el que disposen els presents estatuts, excepció feta del dret de vot, el qual serà de mitat valor que el dels col·legiats exercents.  
  
  
Article 22. Obligacions dels col·legiats exercents  
Les obligacions dels col·legiats exercents són:  
a) Exercir la professió, dins de l'àmbit territorial del col·legi, amb probitat, decor i moralitat.  
b) Esforçar-se per oferir la màxima qualitat possible en les seues actuacions professionals, per mitjà d'una formació permanent i continuada que permeta l'actualització dels seus coneixements.  
c) Guardar la consideració i respecte degut als membres dels òrgans rectors del col·legi i a tots els altres companys de la professió.  
  
d) Dur un registre o control, de les prescripcions òptiques, segons el model que establisca el col·legi, que podrà ser per mitjà de suports manuals o informàtics. En tot cas, s'adoptaran les mesures necessàries per a preservar la intimitat dels seus pacients.  
e) Mantindre, en el local destinat a establiment d'òptica, la deguda separació entre la zona dedicada al despatx al públic i aquelles altres on exercisca les seues funcions optomètriques i les de muntatge, si els hi ha, i disposar dels mitjans necessaris que, tant les disposicions legals vigents en cada moment, com el col·legi, establisquen com imprescindibles per a l'exercici de les funcions pròpies de cada especialitat òptica.  
  
Quan el col·legiat preste els seus servicis professionals en un establiment del qual no siga titular-propietari, i no s'hi complisquen els requisits citats en el paràgraf anterior, estarà obligat a informar d'esta circumstància al col·legi, el qual procedirà a adoptar les mesures que estime oportunes perquè siguen exigits al titular de l'establiment el compliment dels requisits o les condicions.  
f) Assistir a les assemblees, reunions i actes col·legials per als quals siga convocat.  
g) Satisfer al seu temps la quota d'entrada, les ordinàries i les extraordinàries, legalment establides i acordades pels òrgans de govern competents del col·legi i del Consell General.  
h) Comunicar al col·legi els canvis de lloc de l'exercici professional per trasllats o variacions en el contracte de treball així com les seues absències del lloc de treball, expressant les causes que els motiven.  
i) Complir els estatuts, reglaments i la resta de disposicions professionals i col·legials, i els acords dels òrgans directius del col·legi i del Consell General, i acceptar les seues resolucions en cas de discrepància entre col·legiats, al sotmetre a l'arbitratge i conciliació del col·legi les qüestions de caràcter professional, sempre respectant el seu dret a acudir als tribunals de justícia.  
j) Guardar escrupolosament el secret professional, per la qual cosa serà recolzat pel col·legi per tots els mitjans legals.  
k) Acceptar l'exercici de les comeses que els encomanen els òrgans rectors del col·legi, excepte en els casos degudament justificats i exercir els càrrecs per als quals foren elegits.  
l) Informar el col·legi dels casos que coneguen de persones que exercisquen actes propis de la professió d'òptic optometrista sense tindre la titulació adequada, i d'aquells que, tenint-la, ho facen sense estar col·legiats, o de 1os qui, estant col·legiats, falten a les obligacions que tenen com a tals, especialment la d'exercir la professió amb dignitat.  
  
  
Article 23. Obligacions dels col·legiats no exercents  
Els col·legiats no exercents gaudiran en principi de les mateixes obligacions reconegudes als exercents en allò que no afecte l'exercici professional o contravinga el que disposen els presents estatuts.  
  
Article 24. Campanyes de prevenció i controls de la visió  
L'òptic optometrista donarà la seua col·laboració en les campanyes de prevenció ocular o altres, que li siguen sol·licitades, tant per les administracions públiques com per qualsevol altra corporació pública o privada amb interessos en l'àmbit de la salut visual, i això amb l'autorització prèvia del respectiu col·legi.  
Per a poder ser duta a terme una campanya de prevenció o control de la visió a la Comunitat Valenciana, caldrà l'obtenció de l'autorització prèvia del Col·legi d'Òptics Optometristes.  
  
Article 24 bis. Conducta en matèria de comunicacions comercials  
En la publicitat no podrà fer-se cap referència a la relació o col·laboració, de qualsevol índole, amb metges de qualsevol especialitat.   
  
En tot cas, dita publicitat haurà de complir el que preveu la legislació sobre esta matèria i la sanitària. Específicament, queda prohibida qualsevol classe de publicitat o promoció directa o indirecta, massiva o individualitzada, de productes, materials, substàncies, energies o mètodes amb pretesa finalitat sanitària en els casos següents:  
a) Que pretenguen una utilitat terapèutica, sense ajustar-se als requisits i exigències previstos en les lleis reguladores de medicaments i productes sanitaris i disposicions que la despleguen.  
b) Que cause alarma social.  
c) Que proporcionen seguretats d'alleugeriment o curació certa.  
d) Que utilitzen com a suport qualsevol classe d'autoritzacions, homologacions o controls d'autoritats sanitàries de qualsevol país no membre de la Unió Europea.  
e) Que difonguen pràctiques de competència deslleial.  
f) Que pretenguen aportar testimonis de professionals sanitaris, de persones famoses o conegudes pel públic o de pacients reals o suposats, com a mitjà d'inducció al consum.  
g) I, en general, que atribuïsquen efectes preventius o terapèutics específics que no estiguen protegits per suficients proves tècniques o científiques acreditades.  
  
  
TÍTOL IV  
Denominació, composició i forma de l'elecció dels òrgans de govern: les funcions; requisits per a formar-ne part i les causes i els procediments per a la remoció dels titulars. Garanties per a l'admissió del vot per correu.  
  
CAPÍTOL I  
Òrgans de govern  
  
Article 25. Els òrgans de govern  
El Col·legi d'Òptics Optometristes de la Comunitat Valenciana estarà regit pels següents òrgans de govern:  
a) L'Assemblea General de col·legiats.  
b) La junta de govern.  
c) La Comissió Permanent.  
d) El president del col·legi.  
  
Secció primera  
L'Assemblea General  
  
Article 26. L'Assemblea General de col·legiats  
L'Assemblea General de col·legiats és l'òrgan suprem i sobirà del col·legi i per això és la màxima autoritat; és l'expressió de la voluntat dels col·legiats, i està integrada per la seua totalitat en l'exercici dels seus drets corporatius.  
Corresponen a l'Assemblea General de col·legiats les següents atribucions bàsiques:  
a) L'aprovació o modificació dels estatuts del col·legi i del reglament de règim interior.  
b) L'aprovació dels comptes de l'exercici econòmic i els pressupostos d'ingressos i gastos; així com de la fixació de la quantia de les quotes d'entrada, ordinàries i extraordinàries que hagen de satisfer els col·legiats.  
c) L'aprovació de la moció de censura, si és procedent, a la junta de govern, o de qualsevol dels seus membres, de conformitat amb el procediment establit en els presents estatuts.  
d) I, en general, l'adopció de qualsevol classe d'acords conduents a l'èxit dels objectius i finalitats del col·legi, tant a proposta de la junta de govern com dels seus col·legiats, i sempre d'acord amb el procediment que s'arreplega en els presents estatuts.  
  
Article 27. Classes d'assemblees generals  
Les assemblees generals podran ser ordinàries, extraordinàries i informatives.  
  
Article 28. Assemblees ordinàries  
L'assemblea general ordinària es reunirà, com a mínim, una vegada a l'any i serà convocada per la junta de govern per a efectuar-se en el primer semestre de l'any.  
Les funcions de l'assemblea general ordinària són:  
a) L'aprovació de l'acta de la reunió anterior del mateix caràcter.  
  
b) L'aprovació de la memòria presentada per la junta de govern, resumint la seua actuació l'any anterior.  
c) L'aprovació del compte general d'ingressos i gastos del col·legi referida a l'exercici econòmic anterior.  
d) L'autorització del pressupost ordinari d'ingressos i gastos per a l'exercici econòmic següent i, si és el cas, dels pressupostos extraordinaris, cas d'haver-ne.  
e) La determinació de la quantia de les quotes d'entrada i periòdiques a abonar al col·legi pels col·legiats, així com de les quotes extraordinàries que es decidisca establir, assenyalant la seua finalitat específica.  
f) L'aprovació dels altres assumptes, dictàmens i proposicions que figuren en l'orde del dia de la reunió.  
Els comptes del col·legi podran ser examinats pels col·legiats prèviament a celebrar-se l'assemblea general, en el període que medie entre la convocatòria i 48 hores abans de la data assenyalada per a la celebració de la reunió.  
Per a l'estudi i discussió i, si és el cas, l'aprovació, en dita assemblea ordinària de proposicions dels col·legiats no incloses en l'orde del dia, necessàriament i imprescindiblement, estes hauran de ser formulades per escrit firmades per un nombre no inferior al deu per cent dels col·legiats censats en el moment de la convocatòria de l'assemblea. A més estes propostes han de ser presentades en el col·legi amb una antelació mínima de 30 dies naturals a la data assenyalada per a la celebració, a fi que la proposta formulada puga ser remesa a la resta dels col·legiats.  
  
  
Article 29. Assemblees extraordinàries  
L'assemblea general extraordinària se celebrarà quan ho acorde el president del col·legi; quan ho sol·liciten, com a mínim, tres membres de la junta de govern, o un mínim del deu per cent dels col·legiats censats; dita sol·licitud haurà de fer-se per escrit dirigida al president i s'assenyalaran els assumptes que sol·liciten siguen tractats i les propostes concretes que volen sotmetre a votació.  
Una assemblea general extraordinària serà la facultada per a aprovar la modificació dels estatuts del col·legi i el reglament de règim interior o la seua modificació; precisant-se per a tots estos supòsits que l'acord siga adoptat per majoria absoluta dels assistents a la reunió, presents o degudament representats, i els vots de la qual, per a la validesa d'estos acords no siga inferior en número al trenta per cent dels col·legiats censats, en el moment de ser efectuada la convocatòria.  
  
  
Article 30. Assemblees informatives  
Seran aquelles que acorde convocar el president per tal d'nformar els col·legiats de fets importants per a la professió, en les quals hi haurà debat però no s'adoptarà cap acord.  
  
Article 31. Convocatòries  
Les convocatòries per a les reunions de l'assemblea general es faran per escrit, firmades pel secretari i per orde del president, amb una antelació, de com a mínim, trenta dies per a les ordinàries i de quinze per a les extraordinàries i informatives. Les convocatòries hauran d'anar acompanyades de l'orde del dia corresponent i es cursaran directament a cada un dels col·legiats.  
  
Article 32. Assistents i delegació  
Els col·legiats assistents a l'Assemblea General hauran d'acreditar la seua personalitat per a ser admesos a la reunió.  
Aquells col·legiats als quals no els siga possible la seua assistència personal podran delegar la seua representació fins en tres col·legiats que consideren més idonis, per a la qual cosa subscriuran la credencial oportuna, segons el model que facilite la secretaria del col·legi, i en la que necessàriament ha de figurar el nom de qui delega, el seu número de col·legiat i els noms dels companys als qui atorga la seua representació, entenent-se que tindrà preferència per a ostentar-la el primer sobre el segon i este sobre el tercer.  
Esta credencial haurà d'entregar-se a la secretaria de la Junta General amb una antelació mínima de mitja hora a l'assenyalada per al començament de la reunió, als efectes de l'autentificació.  
En els actes electorals no podrà ser utilitzada delegació de vot.  
Es procedirà a la destrucció de les credencials, una vegada transcorregut el termini legal per a la impugnació de l'acta de la reunió i, en el cas que es formule tal impugnació, es conservaran aquelles fins que es resolga la qüestió amb caràcter de resolució ferma.  
Excepcionalment, i sense perjuí del personal que preste els seus servicis per al col·legi i els seus assessors, segons el parer de la junta de govern o de la mateixa Assemblea General, podran ser invitades aquelles persones que, sense ser col·legiades, puguen aportar o exposar algun assumpte d'interés per a la professió.  
  
Article 33. Majories precises per a l'adopció d'acords  
Els acords de l'Assemblea General de col·legiats seran adoptats per majoria de vots dels assistents i representats, excepte quan s'exigisca per estos estatuts una majoria qualificada.  
Els acords, llevat que es dispose el contrari a l'hora de ser adoptats, són immediatament executius i obliguen tots els col·legiats, encara que hagen votat en contra, i als absents. Conseqüentment, són de compliment obligatori per a tots els col·legiats censats en el col·legi, sense perjuí de la seua possible impugnació, segons s'establix en els presents estatuts.  
  
Article 34. De la forma d'adoptar els acords i la seua documentació  
Les votacions, que seran secretes quan ho demane almenys el vint per cent dels assistents a l'acte, es realitzaran en forma personal o per delegació.  
S'alçaran actes de les reunions que celebre l'Assemblea General, les quals s'anotaran al llibre corresponent, o bé a través de mitjans informàtics o per qualsevol altre mitjà mecànic, que garantisca la seua autenticitat.  
En tot cas, les actes seran firmades pel secretari, amb el visat del president.  
  
Secció segona  
La junta de govern i el president  
  
Article 35. Composició  
El col·legi estarà regit per la junta de govern, que és l'òrgan encarregat de l'execució dels acords de l'assemblea general de col·legiats, i assumix la direcció, administració, programació i gestió del Col·legi d'Òptics Optometristes de la Comunitat Valenciana. Li correspon totes les competències i atribucions necessàries per a la consecució dels fins del col·legi i les específicament previstes en estos estatuts.  
  
La junta de govern del col·legi és, en orde jeràrquic, el seu segon òrgan de govern, i estarà integrada pels membres següents:  
a) El president  
b) El vicepresident  
c) El secretari  
d) El tresorer  
e) El comptador  
f) Vocal primer  
g) Vocal segon  
h) Vocal tercer  
i) Vocal quart  
Tots els càrrecs de la junta de govern es proveiran per elecció, per un període màxim de mandat de quatre anys i tots poden ser reelegits.   
  
La renovació dels càrrecs de la junta de govern es verificarà per mitat, cada dos anys, amb subjecció al següent torn de rotació:  
- President, vicepresident, tresorer, vocal 1r, vocal 2n  
- Secretari, comptador, vocal 3r, vocal 4t  
Són compatibles amb càrrecs en els òrgans del Consell General de Col·legis Oficials d'Òptics Optometristes d'Espanya.  
Dits càrrecs no tindran cap remuneració però podran compensar-se les dietes o gastos ocasionats segons es crega oportú en cada moment, a proposta de la junta de govern, sense perjuí d'allò que l'assemblea ordinària anual determine sobre este punt.  
  
La junta de govern podrà estar assistida, als efectes d'informació i assessorament, pels col·legiats o les persones que s'estime més idonis en cada cas, a requeriment d'aquella, de la comissió permanent o del president. Si quedaren vacants la mitat o més dels membres de la junta de govern, el Consell General de Col·legis Oficials d'Òptics d'Espanya completarà, de forma provisional, els llocs vacants entre els col·legiats amb més de 25 anys d'exercici professional, però s'han de convocar eleccions a la junta de govern, en el termini d'un mes, per a la provisió dels càrrecs vacants.  
  
Article 36. Atribucions  
La junta de govern, a més d'assumir la plena direcció i administració del col·legi i sense perjuí de les facultats de l'Assemblea General de col·legiats, màxim òrgan de govern col·legial, tindrà dins del seu àmbit competencial, entre altres, les atribucions següents:  
a) Defendre els drets professionals dels Òptics Optometristes i del col·legi davant dels organismes, autoritats i tribunals de qualsevol grau i jurisdicció dins de la demarcació territorial del col·legi, i promoure davant d'aquells totes aquelles qüestions que crega beneficioses per a la professió, el col·legi o els col·legiats.  
b) Defendre els col·legiats en l'exercici de la professió d'òptic optometrista .  
c) Cuidar que es complisquen les disposicions legals que afecten la professió, el col·legi i els col·legiats, els presents estatuts, el reglament de règim interior del col·legi i els acords adoptats pels òrgans de govern del col·legi, fent ús de les mesures legals que es s'estime convenients per a la millor execució, inclús demanant l'auxili de les autoritats, dins de l'àmbit territorial del col·legi, i prestant-los la seua cooperació.  
  
d) Adoptar qualsevol resolució que estime urgent en defensa dels interessos de la professió, del col·legi i dels col·legiats; d'això s'haurà de retre compte a l'Assemblea General de col·legiats en la primera reunió que esta celebre.  
e) Decidir respecte a l'admissió de sol·licituds de col·legiació.  
f) Redactar els estatuts del col·legi i el reglament de règim interior o les seues modificacions per a sotmetre'ls a l'aprovació de l'Assemblea General de col·legiats.  
g) Exercir les facultats disciplinàries respecte als col·legiats, de conformitat amb les previsions d'estos estatuts.  
h) Suspendre els actes que considere nuls de ple dret.  
i) Acordar la celebració de l'Assemblea General de col·legiats, ja siga ordinària o extraordinària, assenyalar el lloc, dia i l'hora i establir l'orde del dia.  
j) Examinar i visar el compte d'ingressos i gastos que formule el tresorer, els pressupostos que confeccionen el tresorer i el comptador i la memòria que redacte el secretari, a fi de sotmetre'ls a la aprovació preceptiva de l'Assemblea General de col·legiats, i proposar-hi la quantia de les quotes d'entrada i periòdiques a satisfer pels col·legiats; també, proposar l'establiment de quotes extraordinàries, assenyalant la seua finalitat.  
k) Decidir la periodicitat i forma de recaptació de les quotes col·legials.  
l) Convocar les eleccions dels càrrecs de la junta.  
m) Administrar, cuidar, defendre, recaptar i distribuir els fons econòmics del col·legi, obrint i gestionant els comptes bancaris necessaris i constituir i cancel·lar depòsits; adquirir, gravar i alienar qualsevol classe de béns mobles, títols o valors, per a invertir tot o part del capital social del col·legi, fent-ho preferentment en fons públics.  
  
n) Administrar els béns patrimonials del col·legi i realitzar qualsevol classe d'actes d'adquisició, alienació i gravamen de béns immobles. Per a realitzar qualsevol d'estos actes, excepte el d'administració, cal l'acord amb el vot favorable de les tres quartes parts dels membres que integren la junta de govern. En el cas de l'adquisició, alienació o gravamen d'immobles, caldrà també l'autorització de l'assemblea general de col·legiats.  
o) Impedir, per mitjà de les accions legals que siguen procedents l'exercici de la professió d'òptic optometrista als qui no reunisquen les condicions legals establides a este efecte i denunciar, si és el cas, als intrusos davant de les autoritats i tribunals competents.  
p) Designar, en cas de litigi, els advocats i procuradors que hagen de defendre i representar els interessos de la professió i del col·legi davant de qualsevol classe d'autoritats i tribunals, sense cap limitació.  
q) Concedir mencions i distincions a qui estime pertinent, i proposar a la junta de govern del Consell General la concessió de distincions en l'àmbit estatal.  
r) Crear les comissions que considere necessàries per a l'estudi, gestió i resolució de qualsevol assumpte de caràcter professional o col·legial.  
s) Assenyalar la quantia de les dietes o gastos dels membres dels òrgans rectors del col·legi, per la seua assistència a reunions.  
  
t) Delegar aquelles de les seues funcions que crega pertinents en la Comissió Permanent i en el president.  
u) Designar els representants del col·legi davant del Consell General de Col·legis Oficials d'Òptics Optometristes d'Espanya  
v) En general, totes les que li siguen encomanades expressament per l'Assemblea General de col·legiats.  
  
Article 37. Reunions, convocatòries, acords i votacions i actes  
La junta de govern del col·legi es reunirà, com a mínim, una vegada al semestre i totes aquelles vegades que siga necessari a juí del president o de la Comissió Permanent, o a sol·licitud de tres dels membres de la mateixa Junta.  
En una de les seues reunions, dins del primer semestre de l'any, s'examinarà i visarà el compte general d'ingressos i gastos, la memòria i els pressupostos per a sotmetre'ls a l'aprovació preceptiva de l'Assemblea General de col·legiats.  
Les reunions quedaran vàlidament constituïdes quan estiguen presents com a mínim la mitat més un dels seus membres. L'assistència a les reunions és obligatòria per a tots els membres de la Junta; la delegació no és possible i s'haurà de comunicar prèviament, si és el cas, la impossibilitat d'acudir-hi.  
Les convocatòries per a les reunions de la junta de govern del col·legi es faran per escrit firmat pel secretari, per orde i amb el visat del president i acompanyades de l'orde del dia corresponent, amb una antelació mínima de set dies i es cursaran directament a tots els seus membres. En casos d'urgència es podrà convocar amb una antelació mínima de tres dies.  
No podran prendre's acords sobre assumptes que no figuren en l'orde del dia, excepte quan, constituïda la junta de govern amb tots els seus membres, decidisquen, per unanimitat, estudiar-los i adoptar acords sobre ells i, en este cas, seran plenament vàlids els acords presos per majoria dels membres presents, excepte en les ocasions en què es requerisca una majoria específica. Tindrà vot personal cada un dels seus membres. En cas d'empat dirimirà el vot de qualitat del president.  
  
Les votacions podran ser secretes quan en la reunió així ho decidisca el president o ho sol·liciten, com a mínim, quatre dels membres assistents.  
Els acords de la junta de govern, excepte previsió en contra a l'hora d'adoptar-los, són immediatament executius.  
El secretari alçarà acta de les reunions amb el visat del president, i s'estendran en el llibre corresponent, amb independència que La Junta acorde la informatització o extensió per qualsevol altre mitjà mecànic.  
  
D'estes actes es remetrà una còpia a tots els membres de la Junta, en el termini màxim de deu dies.  
  
Article 38. El president  
El president té la màxima representació del col·legi i de tots els seus òrgans de govern, davant dels poders públics, tribunals de qualsevol classe i jurisdicció dins de la demarcació territorial del col·legi, entitats, corporacions i persones jurídiques o naturals de qualsevol orde.  
  
Tindrà, a més, les facultats, atribucions i obligacions següents:  
  
a) Vetlar pel compliment exacte de les disposicions legals, d'allò que preveuen estos estatuts i de les resolucions o acords que adopten les autoritats i els òrgans de govern del col·legi.  
  
b) Dirigir el col·legi i els seus òrgans rectors.  
c) Com a representant màxim del col·legi, podrà atorgar els mandats de poder que siguen necessaris a favor de procuradors i de qualssevol altre professional i designar lletrats, per a litigar o per a exercitar accions de qualsevol orde o classe, sense cap limitació, que afecten la professió i als interessos del col·legi i dels col·legiats, formulant a este efecte tot tipus d'accions, excepcions i recursos en els processos que el col·legi promoga o en els quals siga part, davant de les autoritats, organismes i tribunals de qualsevol grau i jurisdicció.  
d) Autoritzar amb la seua firma les comunicacions oficials, revisar la correspondència i el funcionament dels servicis administratius quan ho estime convenient, i actuar en qualsevol classe d'assumptes en què el col·legi haja d'intervindre. Podrà delegar part de les seues atribucions en el vicepresident quan ho estime necessari.  
e) Fixar l'orde del dia de totes les reunions dels òrgans de govern del col·legi i de les comissions, convocar i presidir-les, dirigir els debats i obrir, suspendre i tancar les sessions, i dirimir amb el seu vot de qualitat els empats que resulten en les votacions que s'hi produïsquen.  
  
f) Proposar a la comissió permanent el nomenament dels membres de la junta de govern del col·legi que formaran part de les comissions o ponències que siguen necessàries per al millor estudi i resolució dels assumptes que interessen al col·legi. Per a formar part d'estes podrà nomenar-se també a qualsevol col·legiat que no siga membre dels òrgans de govern col·legial.  
g) Denunciar i demanar davant dels tribunals de justícia o davant dels organismes públics competents, les persones que exercisquen actes de la professió d'òptic optometrista sense tindre la titulació precisa ni cap dret legal per a això.  
h) Autoritzar amb el seu vistiplau les convocatòries i les actes de les reunions se celebren i visar els certificats que expedisca el secretari i els informes que s'emeten pels òrgans directius i del col·legi o algun dels seus membres.  
i) Resoldre les consultes que li formulen els col·legiats. Podrà delegar en un altre membre de la junta esta atribució en el cas que ho estime oportú.  
j) Convocar les eleccions dels membres de la junta de govern.  
  
k) Ordenar els pagaments que hagen d'efectuar-se amb càrrec als fons del col·legi, i autoritzar la retirada de fons.  
l) Suspendre els actes que considere nuls de ple dret, retent compte d'això a la junta de govern en la primera reunió que esta celebre.  
  
m) Les facultats que expressament li delegue la junta de govern.  
  
n) Adoptar qualsevol resolució que estime urgent en defensa dels interessos de la professió, del col·legi i dels seus col·legiats, havent de retre compte a la junta de govern en la seua primera reunió, per a la seua aprovació.  
  
Article 39. El vicepresident  
El vicepresident durà a terme totes aquelles funcions que li conferisca el president, assumirà totes les del president en cas de vacant, renúncia, incompatibilitat, abstenció, recusació, absència, vacacions, malaltia, defunció o qualsevol altre supòsit d'anàloga naturalesa.  
  
Si no pogueren exercir la presidència del col·legi ni el president ni el vicepresident, a causa d'impediment justificat o causa legal, exercirà les seues funcions el membre de la junta de govern més antic, i en cas d'empat el de major edat.  
  
Article 40. El secretari  
Al secretari li correspon:   
a) Executar els acords de l'Assemblea General de col·legiats, de la junta de govern i de la Comissió Permanent, així com les resolucions que, d'acord amb estos estatuts, té el president.  
b) Retre compte al president de totes les sol·licituds i comunicacions que es reben en el col·legi.  
c) Informar la junta de govern i els seus membres, amb facultat d'iniciativa, de tots aquells assumptes que siguen de la competència dels òrgans rectors del col·legi, i auxiliar en la seua missió al president, orientant-lo i promocionant-li aquelles iniciatives d'orde tecnicoprofessional que s'hagen d'adoptar.  
d) Redactar, per a presentar la junta de govern, la memòria que arreplegue les activitats exercides durant l'exercici anterior pels òrgans de govern del col·legi.  
e) Redactar, expedir i firmar, amb el vistiplau del president, qualsevol classe de certificats i les convocatòries per a tot tipus de reunions d'òrgans de govern del col·legi, així com les actes d'estes reunions.  
  
f) Dur els llibres d'actes, de registre i fitxers necessaris, i tindre a càrrec seu l'arxiu i el segell del col·legi.  
g) Firmar tota la correspondència, excepte aquella que es reserve el president o siga convenient que duga la seua firma.  
h) Dirigir els servicis administratius del col·legi, exercir la direcció del personal administratiu i marcar els empleats les normes d'actuació precises per al millor funcionament d'eixos servicis; proposar al president i a la comissió permanent, quan ho estime necessari, les iniciatives que crega convenients per a aconseguir un òptim funcionament de la secretaria, així com el nomenament, substitució o destitució dels empleats, previ el compliment de les fórmules i accions legals que pertoquen en cada cas.  
  
Article 41. El tresorer  
Al tresorer li correspon:  
a) Custodiar els fons del col·legi, que recaptarà i administrarà, els ingressarà i retirarà conjuntament amb el president en els comptes bancaris obertes a l'efecte i, de la mateixa manera, constituir i cancel·lar els depòsits quan ho acorde la junta de govern.  
b) Portar, amb l'ajuda i col·laboració del personal administratiu, la comptabilitat del col·legi.  
c) Formalitzar, sotmetre a discussió i al visat de la junta de govern, el compte general d'ingressos i gastos i redactar, conjuntament amb el comptador, el pressupost d'ingressos i gastos per a l'exercici econòmic. Tot això ho ha de sotmetre la junta de govern a l'aprovació definitiva de l'Assemblea General de col·legiats.  
d) Informar el president i la junta de govern de la situació econòmica del col·legi, quan siga requerit.  
e) Exercir les funcions del secretari en el cas d'absència justificada d'este.  
  
Article 42.El comptador   
És competència del comptador:  
a) Inspeccionar la comptabilitat del col·legi i dur l'inventari detallat dels seus béns. .  
b) Intervindre en les operacions relacionades amb els comptes bancaris i les ordes de pagament donades pel president. Està facultat en tot moment per a prendre totes aquelles mesures que crega necessàries per a salvaguardar amb eficàcia els fons del col·legi.  
c) Figurar com a cotitular en els comptes i depòsits bancaris.  
d) Confeccionar, conjuntament amb el tresorer, i presentar a la junta de govern els pressupostos d'ingressos i gastos per a sotmetre'ls a l'aprovació definitiva de l'Assemblea General de col·legiats.  
e) Informar la junta de govern i al president de l'estat econòmic i financer del col·legi.  
  
Article 43. Els vocals  
Els vocals tindran com a funcions:  
a) Col·laborar en els treballs de la junta de govern, exercint les funcions que els siguen assignades.  
b) Formar part de les comissions o ponències que es constituïsquen per a l'estudi i desenrotllament de qüestions o assumptes determinats.  
  
Article 44. Pèrdua de la condició de membres de la junta de govern.  
Es perdrà la condició de membre de la junta de govern per les causes següents:  
a) Per renúncia de l'interessat.  
b) Per nomenament per a càrrec públic o privat, que segons el parer de la junta de govern siga incompatible amb la de membre d'esta.  
c) Per condemna, per mitjà de sentència ferma, que comporte la inhabilitació per a càrrec públic o col·legial.  
d) Per sanció ferma, recaiguda en expedient disciplinari, per falta greu o molt greu, d'acord amb els presents estatuts.  
e) Per pèrdua de la condició de col·legiat.  
f) Per expiració del terme o termini per al qual van ser triats o reelegits.  
  
Article 45. Dietes i gastos de viatge  
A tots els membres de la junta de govern que assistisquen a les reunions, així com als qui hi acudisquen com a representants de comissions, els seran abonats per la tresoreria del col·legi els gastos de desplaçament que això els ocasione, en el mitjà de transport públic utilitzat, o el quilometratge recorregut si utilitza vehicle privat, així com les dietes corresponents.  
La quantia, tant de les dietes com dels gastos de desplaçament, i sense perjuí del que s'acorde cada any amb motiu de l'aprovació dels pressupostos, els fixarà la junta de govern, i les normes de percepció es desplegaran en el reglament de règim interior.  
  
Secció tercera  
La comissió permanent  
  
Article 46. Composició  
Dins de la junta de govern del col·legi, i quan esta així específicament ho decidisca, es constituirà una comissió permanent integrada per:  
a) El president.  
b) El vicepresident.  
c) El secretari.  
d) El tresorer.  
e) El comptador.  
  
Article 47. Reunions, convocatòries, acords i actes  
La comissió permanent, per delegació de la junta de govern, tindrà les atribucions següents:  
a) Tramitar i resoldre els expedients de col·legiació, procedint en la forma establida en els presents estatuts.  
b) Executar els acords adoptats per l'assemblea general de col·legiats i per la junta de govern del col·legi, segons les directrius marcades per ambdós òrgans de govern.   
c) Adoptar qualsevol resolució que estime urgent en defensa dels interessos de la professió d'òptic optometrista, del col·legi o dels col·legiats, inclús l'obertura d'expedients disciplinaris, d'estos acords retrà compte a la junta de govern en la primera reunió que esta celebre.  
  
d) Elaborar i aprovar les normes precises per a l'òptim funcionament dels servicis administratius del col·legi.  
e) Vetlar pel compliment exacte dels estatuts del Consell General de Col·legis Oficials d'Òptics Optometristes d'Espanya i els presents estatuts, del reglament de règim interior i de les normes complementàries que puguen establir-se.  
f) Nomenar, substituir o destituir els empleats que presten els seus servicis en el col·legi, mitjançant un acord adoptat per majoria simple dels components de la comissió, d'estos acords s'informarà de forma immediata a tots els membres de la junta de govern.  
g) Evacuar els informes previstos en l'article 10 del Decret 41/2002 de 5 de març de la Generalitat Valenciana.  
h) Qualsevol altra atribució que li delegue la junta de govern o li assigne l'assemblea general de col·legiats.  
La comissió permanent es reunirà tantes vegades com calga a juí del president, o el vicepresident en absència d'este, o quan ho sol·liciten, com a mínim, tres dels seus membres.  
Les convocatòries per a les reunions es faran amb les mateixes formalitats que per a les de la junta de govern, amb una antelació de com a mínim cinc dies. En els casos d'urgència, la convocatòria podrà fer-se verbalment a cada un dels membres i sense respectar l'antelació establida.  
De totes les convocatòries s'enviarà còpia a tots els membres de la junta de govern, per a la seua informació.  
Per a constituir-se i poder deliberar caldrà l'assistència de la majoria dels components de la comissió. Els acords es prendran per majoria dels presents i no podrà adoptar-se cap acord sobre assumptes que no figuren en l'orde del dia, excepte quan constituïda la comissió permanent amb tots els seus membres, decidisca, per unanimitat, estudiar-los i adoptar-los i, en este cas, seran plenament vàlids.  
  
Les actes s'estendran en un llibre especial pel secretari, visades pel president, amb independència que la junta de govern acorde la seua informatització o extensió per qualsevol altre mitjà mecànic. En tot cas, sempre aniran firmades pel secretari amb el visat del president o vicepresident. D'estes actes serà remesa una còpia a tots els membres de la junta de govern.   
Es donarà compte a la junta de govern dels acords o decisions que adopte, perquè els ratifique, si pertoca, en la primer reunió que celebre.  
La junta de govern, si és el cas, podrà revocar els acords que siguen adoptats per la seua comissió permanent.  
Els assistents a les reunions d'esta comissió, percebran les dietes i gastos de desplaçament que siguen establits per la junta de govern.  
  
  
Secció quarta  
Dels delegats locals, comarcals i provincials  
  
Article 48  
La junta de govern podrà designar un delegat provincial, comarcal o local, si és el cas, en aquelles províncies, comarques o municipis que per raó del nombre de col·legiats residents, faça convenient mantindre un contacte més pròxim i immediat.  
Les funcions dels delegats seran aquelles que els delegue la junta de govern.  
Els membres de la junta de govern també podran ser designats delegats.  
  
  
  
  
CAPÍTOL III  
Elecció dels òrgans de govern  
  
Article 49. Condicions per a ser elegible i elector  
Els càrrecs de la junta de govern es proveiran per elecció lliure, directa i secreta, en la qual podran participar tots els col·legiats, d'acord amb el procediment que assenyalen estos estatuts.  
Amb caràcter general són requisits exigibles a tota persona que vullga formar part de la junta de govern estar col·legiat amb una antiguitat de col·legiació exercent de, com a mínim, cinc anys com a exercent resident a la Comunitat Valenciana; l'antiguitat per al candidat a president serà de, com a mínim, deu anys com a col·legiat exercent, i no estar incurs en sancions disciplinàries fermes per faltes greus, ni inhabilitat per sentència ferma per a l'exercici de la professió o càrrec públic o estar sotmés a qualsevol altra prohibició o incapacitat legal o estatutària. Així mateix, haurà d'estar al corrent en les seues obligacions de caràcter econòmic amb el col·legi.  
Al càrrec de vocal quart podran presentar-se col·legiats no exercents amb, com a mínim, un any d'antiguitat i seran exigibles la resta dels requisits.  
Tindran la condició d'electors tots els col·legiats.  
  
Article 50. Procediment electoral  
El procediment electoral es regirà pel que disposen els articles següents i pel que preveu la Llei reguladora del Règim Electoral General.  
  
Article 51. Convocatòria d'eleccions  
Les eleccions seran convocades pel president. La convocatòria es realitzarà amb una antelació mínima de dos mesos anteriors a la data designada.  
  
Article 52. Presentació de candidatures  
Després de la convocatòria d'eleccions els col·legiats tindran un mes de termini per a presentar les seues candidatures, les quals hauran de ser recolzades per, com a mínim, deu col·legiats que subscriuran la candidatura.  
  
Article 53. Aprovació de les candidatures  
La comissió permanent haurà d'aprovar o no, les candidatures presentades en el termini màxim de deu dies després de la finalització del termini atorgat per a la presentació de candidatures.  
  
Article 54. Candidatura única  
En el cas que per a tots o algun dels òrgans de govern es presentara només una candidatura, la Comissió Permanent que resolga la seua aprovació proclamarà electe al candidat o candidats únics.  
  
  
Article 55. Constitució de la mesa  
La mesa electoral es constituirà abans de l'inici de l'elecció i tindrà tres membres: president, secretari i vocal, els quals seran designats per la Comissió Permanent que aprove les candidatures. Podran constituir-se una o més meses electorals.  
  
Article 56. Funcions de la mesa electoral  
Les funcions de la mesa electoral són:  
- Vigilar el procés electoral i la seua adequació als estatuts.  
- Alçar acta del desenrotllament i resultat de les eleccions.  
- Resoldre els recursos i incidents que es plantegen durant la votació i l'escrutini.  
  
Article 57. Els interventors  
Cada un dels candidats podrà designar un interventor o actuar ell mateix com a interventor.  
  
Article 58. Votació  
Els col·legiats podran exercir el seu dret al vot de forma personal, per correu o per sistemes electrònics o telemàtics. Existiran dos urnes en cada taula, una per a arreplegar el vot dels col·legiats exercents i una altra per als no exercents.  
Per a exercir el dret al vot de forma personal hauran de comparéixer davant de la mesa electoral i acreditar la seua condició de col·legiats per mitjà de l'exhibició del carnet col·legial, del document nacional d'identitat o del passaport.  
Per a exercir el vot per correu hauran de remetre la seua papereta de vot dins d'un sobre i este, al seu torn, en un altre sobre, en l'exterior del qual hauran de figurar les dades personals del votant i la seua firma i contindrà, a l'interior, el sobre del vot i una fotocòpia del seu document nacional d'identitat.  
El vot emés per correu haurà d'estar a disposició de la mesa electoral abans de donar per finalitzada la votació. Tot vot rebut després d'eixe moment no serà computat.  
El sistema de votació per sistemes electrònics o telemàtics requerirà el desenrotllament previ pel reglament de règim interior.  
  
Article 59. Escrutini  
S'iniciarà l'escrutini immediatament després de finalitzar la votació. El president de la mesa electoral obrirà cada un dels sobres i dirà dient, de viva veu, el nom del candidat o candidats i exhibirà la papereta a la resta d'integrants de la mesa electoral i interventors.  
  
  
TÍTOL V  
Règim econòmic i forma de control dels gastos  
  
Article 60. Ingressos i gastos  
Per a atendre als gastos de manteniment dels servicis del Col·legi d'Òptics Optometristes de la Comunitat Valenciana, el seu sosteniment i per al compliment dels seus fins, previstos i detallats en els presents estatuts, comptarà amb els recursos econòmics següents:  
  
a) Amb l'import que es recapte per la quota d'entrada que abonen els col·legiats, la qual serà fixada per l'Assemblea General de col·legiats.  
b) Amb l'import que es recapte per la quota periòdica que abonen els col·legiats, la qual serà fixada per l'Assemblea General de col·legiats.  
c) Amb l'import de les quotes extraordinàries que l'Assemblea General de col·legiats fixe, que serà destinat exclusivament als fins per als quals concretament s'hagen acordat.  
d) Els ingressos que puga obtindre pels seus propis mitjans, com ara publicacions, impresos, dictàmens, assessoraments, etc.  
e) Els donatius, subvencions, o altres de semblant naturalesa que es concedisquen al col·legi per qualsevol persona física o jurídica, i els béns mobles o immobles que per herència, donació o qualsevol altre títol no lucratiu entren a formar part del patrimoni del col·legi.  
f) Les rendes i fruits de qualsevol classe de béns i drets que tinga el col·legi.  
g) Qualsevol altre tipus d'ingrés que legalment siga procedent.  
Si els pressupostos ordinaris no foren aprovats per l'Assemblea General de col·legiats, es consideraran automàticament prorrogats els de l'exercici econòmic anterior.  
Per a disposar dels fons del col·legi, seran necessàries, conjuntament dos firmes de membres de la Comissió Permanent, una d'elles ha de ser la del president, del tresorer o del comptador. L'excedent dels fons del col·legi que es derive de cada exercici pressupostari podrà ser invertit en la forma que la junta de govern crega oportú, però sempre evitant operacions financeres que comporten riscos i sempre en benefici dels interessos del col·legi.  
  
Article 61. Control dels gastos  
El col·legi, en cada exercici pressupostari, haurà de sotmetre els seus comptes a censura o auditoria, en la forma que establisca l'Assemblea General de col·legiats, sense perjuí de la funció fiscalitzadora que corresponga als organismes públics legalment habilitats per a això.  
  
  
  
TÍTOL VI  
Tipificació de les infraccions i sancions, procediment disciplinari i òrgans competents per a la seua aplicació  
  
Article 62. Principis generals  
Els col·legiats estaran subjectes a responsabilitat disciplinària en cas d'infracció dels seus deures professionals, i això sense perjuí de la responsabilitat penal, civil o de qualsevol altre tipus en què poden incórrer pels mateixos actes.  
Només podran imposar-se sancions disciplinàries en virtut d'un expedient instruït a l'efecte; d'acord amb el procediment establit en este capítol.  
La potestat sancionadora correspon a la junta de govern.  
Els acords sancionadors seran executius quan posen fi a la via administrativa.  
  
Article 63. Classificació de la faltes  
Les faltes disciplinàries es classifiquen en molt greus, greus i lleus.  
1. Són faltes molt greus:  
a) L'exercici de la professió sense estar col·legiat en qualitat d'exercent en el col·legi corresponent.  
b) La col·laboració, l'encobriment o l'empara per a l'exercici de les activitats pròpies de la professió d'òptic optometrista per part de qui no reunisca els requisits necessaris.  
c) La negligència professional inexcusable.  
d) La comissió de delictes, en qualsevol grau de participació, amb ocasió de l'exercici professional.  
e) La reiteració de dos o més faltes greus.  
f) Els actes o les omissions que, constituïsquen ofensa greu a la dignitat i conducta exigible quant a la professió.  
2. Són faltes greus:  
a) L'incompliment de qualsevol norma estatutària o dels acords adoptats pels òrgans de govern del col·legi, tret que constituïsca falta d'una altra entitat.  
Ací s'ha d'entendre inclosa la falta de pagament de qualssevol de les quotes col·legials.  
b) L'incompliment dels deures professionals de l'òptic optometrista amb dany per al prestigi de la professió o dels legítims interessos de tercers.  
c) Els actes de desconsideració amb els membres de la junta de govern quan actuen en l'exercici de les seues funcions i també amb la resta dels col·legiats en la mateixa situació.  
d) La reincidència en falta lleu.  
e) Ocultació, simulació o falsificació de dades que el col·legi haja de conéixer en l'exercici de les seues funcions.  
f) Actuacions públiques en notori desprestigi de la professió o d'altres professionals, o amb menyspreu de l'autoritat legítima del col·legi.  
g) Els actes relacionats en l'apartat 1 anterior, quan no tinguen prou entitat per a ser considerats com a molt greus.  
h) La vulneració de les previsions de l'article 24 bis.  
3. Són faltes lleus:  
a) La negligència en el compliment de normes estatutàries.  
b) Les xicotetes infraccions dels deures que la professió imposa.  
  
c) La falta de compliment, en el temps i la forma que s'assenyale, dels requeriments formulats pels òrgans de govern del col·legi.  
  
d) Els actes relacionats en l'apartat 2 anterior, quan no tinguen prou entitat per a ser considerats com a greus.  
En cap cas no es considerarà falta la inassistència del col·legiat a les assemblees o reunions a què siga convocat.  
  
Article 64. Sancions disciplinàries  
Les faltes seran sancionades d'acord amb la seua importància, amb les sancions següents:  
1. Per faltes molt greus:  
a) Expulsió del col·legi.  
b) Suspensió de l'exercici de la professió per temps d'un any i un dia a quatre anys.  
c) Inhabilitació per a l'exercici de càrrecs col·legials en la junta de govern per un temps d'entre cinc anys i un dia a huit anys.  
d) Multa de set a deu vegades l'import de la quota anual.  
2. Per faltes greus:  
a) Suspensió de l'exercici de la professió d'un mes a un any.  
b) Inhabilitació per a l'exercici de càrrecs col·legials en la junta de govern per un termini no superior a cinc anys.  
c) Multa de quatre a sis vegades l'import de la quota anual.  
d) Amonestació, per escrit, amb advertència de suspensió.  
3. Per faltes lleus:  
a) Multa d'una a tres vegades l'import de la quota  
b) Amonestació escrita.  
c) Reprensió privada.  
d) Amonestació verbal.  
  
Article 65. Iniciació del procediment disciplinari  
El procediment disciplinari serà iniciat per acord de la junta de govern d'ofici quan, per denúncia o per qualsevol altre mitjà, haja tingut coneixement de la comissió d'un fet que puga ser constitutiu de falta.  
  
Article 66. Tramitació del procediment  
1. Abans de l'acord d'inici de l'expedient, la junta de govern podrà obrir o ordenar un període d'informació prèvia, per un termini màxim de dos mesos, amb la finalitat d'esbrinar les circumstàncies concurrents que puguen meréixer la qualificació de falta i els possibles subjectes responsables.  
2. En l'acord d'iniciació de l'expedient disciplinari es nomenarà un instructor i un secretari que estaran obligats a mantindre en secret totes les actuacions que es practiquen al llarg de l'expedient fins a la seua resolució, respecte a totes aquelles persones que no siguen el propi interessat.  
3. L'instructor ordenarà d'ofici, o a instància de part, la pràctica de les proves i actuacions que conduïsquen a l'esbrinament dels fets i les responsabilitats susceptibles de sanció i, a la vista de les actuacions d'esbrinament inicial practicades, formularà el plec de càrrecs amb el contingut següent:  
a) L'exposició dels fets imputats.  
b) La infracció o les infraccions que estos fets puguen constituir, amb indicació de la normativa estatutària vulnerada.  
c) Les sancions aplicables.  
d) L'òrgan competent per a imposar la sanció.  
e) Els danys i perjuís que puguen haver-se ocasionat, si és possible.  
f) Les mesures provisionals que convinga adoptar, quan siguen necessàries.  
4. Si de les diligències i les proves inicials practicades no resultara acreditada l'existència d'infracció o de no cap responsabilitat personal, no es formularà plec de càrrecs i es proposarà directament el sobreseïment de l'expedient.  
Esta resolució es notificarà a les persones interessades que hagen formulat la denúncia corresponent.  
5. El plec de càrrecs, junt amb l'acord d'iniciació de l'expedient disciplinari es notificarà a les persones interessades, atorgant-los un termini de quinze dies per a formular al·legacions i proposar les proves que vullguen valdre's per a la defensa dels seus drets o interessos i també per a exercir el dret de recusació respecte a les persones nomenades com a instructor i secretari.  
La recusació serà resolta per la junta de govern, en el termini de set dies. Esta resolució no serà objecte de cap recurs. Si per la persona interessada no es formularen al·legacions ni es proposara la pràctica de prova, el plec de càrrecs tindrà el caràcter de proposta de resolució i, llavors, no procedirà més notificació a la persona interessada que la resolució sancionadora.  
6. L'instructor, en el termini de deu dies, ordenarà la pràctica de la prova o les proves proposades, els gastos de les quals aniran a càrrec de qui les proposa. Únicament podran declarar-se improcedents aquelles proves que no tinguen relació amb els fets objecte de l'expedient. La declaració d'improcedència de la prova haurà de ser motivada.  
7. Transcorregut el termini assenyalat en l'apartat quint, i després de l'eventual pràctica de la prova, l'instructor formularà la proposta de resolució, la qual expressarà la sanció o les sancions que al seu criteri hagen d'imposar-se i els preceptes estatutaris o col·legials que les establisquen, els pronunciaments relatius a l'existència dels danys i perjuís que hagen resultat acreditats, l'òrgan que imposarà la sanció i el precepte que atorga esta competència.  
8. La proposta de resolució es notificarà a les persones interessades perquè, en el termini de deu dies, puguen presentar noves al·legacions.  
9. Una vegada complits tots els tràmits anteriors, l'instructor elevarà l'expedient a la junta de govern, la qual haurà de dictar una resolució motivada, decidint totes les qüestions que plantegen els interessats i les que es deriven de l'expedient. No s'acceptaran fets ni fonaments diferents dels que van servir com a base per al plec de càrrecs i la proposta de resolució, amb independència de la seua diferent valoració jurídica.  
  
10. Contra la resolució que pose fi a l'expedient, la persona interessada podrà interposar recurs d'alçada davant del Consell General de Col·legis Òptics Optometristes, en el termini d'un mes comptat des de l'endemà a la data de la notificació.  
11. Les resolucions sancionadores no seran executives fins que no haja recaigut, expressament o presumptament, la resolució del recurs d'alçada, o haja transcorregut el termini per a interposar-lo sense que este haja sigut presentat.  
En estos supòsits, les resolucions podran adoptar les disposicions cautelars necessàries per a garantir l'eficàcia mentres no siguen executives.  
12. Contra la resolució que dicte el Consell General de Col·legis d'Òptics Optometristes, la persona interessada podrà interposar recurs contenciós administratiu, davant de la jurisdicció contenciosa administrativa.  
13. Quan la persona denunciada fóra membre de la junta de govern, la denúncia es remetrà al Consell General de Col·legis d'Òptics Optometristes per a la incoació, tramitació i resolució de la informació prèvia i, si és el cas, de l'expedient.  
  
Article 67. Extinció de la responsabilitat disciplinària  
Prescripció i cancel·lació de sancions.  
1. De les faltes: les faltes prescriuran:  
a) Si són lleus, als sis mesos.  
b) Les greus, als dos anys.  
c) Les faltes molt greus, als tres anys.  
Els terminis de prescripció començaran a comptar-se a partir del dia en què s'hagueren presumptament comés.  
2. De les sancions: les sancions disciplinàries prescriuran:  
a) Per faltes lleus, als sis mesos.  
b) Per faltes greus, als dos anys.  
c) Per faltes molt greus, als tres anys.  
Els terminis de prescripció començaran a comptar a partir de l'endemà en què tinga fermesa la resolució per la qual s'imposa la sanció.  
  
La baixa com a col·legiat no extingix la responsabilitat contreta durant el període de pertinença, encara que determinarà la impossibilitat d'executar la sanció imposada. En este supòsit quedarà en suspens l'execució de la sanció i serà comunicada al col·legi corresponent, si el sancionat es donara d'alta en qualsevol altre Col·legi d'Òptics Optometristes d'Espanya. A l'efecte el Consell General de Col·legis d'Òptics Optometristes serà assabentat de la sanció imposada i de la falta de compliment d'esta.  
A instància de la part interessada, la junta de govern podrà acordar la cancel·lació de l'anotació de les sancions disciplinàries en l'expedient col·legial, en consideració a la gravetat de la sanció. A fi de formular esta petició caldrà el transcurs de més de tres anys des de la finalització dels efectes de la sanció imposada.  
  
TÍTOL VII  
Règim de recursos dels col·legiats davant de les resolucions del col·legi  
  
Article 68. Règim jurídic dels actes i acords adoptats pels òrgans de govern  
1. El règim jurídic dels actes i acords adoptats pels òrgans de govern del col·legi, quan estiguen sotmesos al dret administratiu, s'ajustaran al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; a la Llei 2/1974, de 13 de febrer de Col·legis Professionals, a la Llei 6/1997, de 4 de desembre, de Consells i Col·legis Professionals de la Comunitat Valenciana, als presents estatuts i als estatuts del Consell General de Col·legis d'Òptics Optometristes d'Espanya.  
  
2. Els actes i les resolucions subjectes a dret administratiu emanats del col·legi no posen fi a la via administrativa.  
3. Contra les resolucions dels òrgans de govern del col·legi i els actes de tràmit, si estos últims decidiren directament o indirectament sobre el fons de l'assumpte i determinaren la impossibilitat de continuar el procediment, es pot interposar, amb caràcter potestatiu, recurs d'alçada, en el termini d'un mes, davant del Consell General de Col·legis d'Òptics Optometristes d'Espanya.  
El recurs es presentarà davant de la junta de govern del col·legi, la qual l'elevarà, amb els antecedents i l'informe que siga procedent, al Consell General, dins dels deu dies següents a la data de presentació.  
  
Al formular-se el recurs, la part recurrent podrà sol·licitar la suspensió de l'acord recorregut.  
4. Contra els acords en matèria d'eleccions, que no tinguen un altre recurs o termini previst especialment, podrà interposar-se recurs d'alçada, en el termini excepcional de deu dies hàbils, per mitjà d'un escrit que es presentarà en el col·legi, el qual el remetrà amb l'informe i els antecedents que van donar lloc a l'acord, al Consell General de Col·legis, en el termini de tres dies hàbils, per a la seua tramitació i resolució d'acord amb els estatuts generals.  
  
Article 69. Notificació dels acords  
Els acords que s'adopten i que afecten situacions personals hauran de ser notificats a les persones interessades, fent-los saber els recursos que poden presentar, l'òrgan col·legial o judicial davant del qual s'hagen de formular i el termini per a interposar-los.  
  
Article 70. De l'execució dels acords  
Tots els acords de l'Assemblea General de col·legiats i de la junta de govern, seran immediatament executius, excepte l'acord motivat en contra pres pel mateix òrgan que els va adoptar.  
  
TÍTOL VIII  
Procediment de segregació o dissolució  
  
Article 71. Segregació, fusió o absorció  
La segregació o, si és el cas, la fusió o l'absorció requerirà un acord adoptat en l'Assemblea General extraordinària expressament convocada a l'efecte, a la qual haurà de concórrer un nombre de col·legiats no inferior al vint-i-cinc per cent dels col·legiats.  
Per a la seua aprovació s'haurà d'obtindre el vot favorable de la mitat més un dels assistents, presents o representats, complint la resta de requisits previstos en l'article 8 de la Llei 6/l997 de 4 de desembre de la Generalitat Valenciana de Col·legis Professionals, així com el seu reglament de desplegament, aprovat pel Decret 4/2002 de 8 de gener.  
  
  
Article 72. Dissolució  
La dissolució del Col·legi d'Òptics Optometristes de la Comunitat Valenciana podrà ser proposada per la junta de govern, en acord adoptat pel vot del setanta-cinc per cent dels seus membres, o per un nombre de col·legiats que represente més de la mitat dels censats en el moment de ser realitzada. Ha de ser aprovada en Assemblea General extraordinària de col·legiats, convocada per a eixe efecte únic, amb el vot a favor de les tres quartes parts dels col·legiats presents en la reunió, els quals, necessàriament, hauran de representar al seu torn els tres quints del total de col·legiats censats en el moment de la celebració de l'assemblea.  
  
En dita assemblea s'haurà de decidir, amb el mateix percentatge de vots, sobre si l'haver resultant de la liquidació dels béns i dels drets propietat del col·legi es repartix entre els col·legiats o es destina a una o diverses organitzacions de caràcter assistencial.  
Adoptat en la forma expressada l'acord de dissolució del col·legi, serà remés el certificat o literal de l'acta de l'Assemblea que ho ha decidit a la conselleria competent per raó de la matèria per a l'anotació en el Registre de Col·legis Professionals i es comunicarà al Consell General de Col·legis Oficials Òptics Optometristes d'Espanya.  
  
  
TÍTOL IX  
Servici d'atenció als col·legiats i als consumidors o usuaris  
  
  
Article 73. Servici d'atenció als col·legiats i als consumidors o usuaris  
1. El Col·legi d'Òptics Optometristes de la Comunitat Valenciana haurà d'atendre les queixes o reclamacions presentades pels col·legiats, així mateix, disposarà d'un servici d'atenció als consumidors o usuaris, que necessàriament tramitarà i resoldrà aquelles queixes i reclamacions referides a l'activitat col·legial o professional dels col·legiats presentades per qualsevol consumidor o usuari que contracte els servicis professionals, així com per les associacions i organitzacions de consumidors i usuaris en la seua representació o en defensa dels seus interessos.  
  
2. El servici d'atenció als consumidors o usuaris, resoldrà sobre la queixa o reclamació segons siga procedent: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els expedients informatius o disciplinaris oportuns, bé arxivant o bé adoptant qualsevol altra decisió d'acord amb dret.  
3. La presentació de queixes i reclamacions es podrà realitzar per via electrònica i a distància.  
  
Article 74. Finestreta única  
1. El Col·legi d'Òptics Optometristes de la Comunitat Valenciana disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el Lliure Accés a les Activitats de Servicis i el seu Exercici, els professionals puguen realitzar tots els tràmits necessaris per a la col·legiació, el seu exercici i la baixa en el col·legi, a través d'un únic punt, per via electrònica i a distància.  
Es farà allò que calga perquè, a través d'esta finestreta única, els professionals puguen de forma gratuïta:  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, incloent-hi la de la col·legiació.  
c) Conéixer l'estat de tramitació dels procediments en què tinga consideració de persona interessada i rebre la corresponent notificació dels actes de tràmit preceptius i la seua resolució pel col·legi, inclosa la notificació dels expedients disciplinaris quan no fóra possible per altres mitjans.  
d) Convocar als col·legiats a les juntes generals ordinàries i extraordinàries i assabentar-los de l'activitat pública i privada del col·legi professional.   
2. A través de la referida finestreta única, per a la millor defensa dels drets dels consumidors i usuaris, el Col·legi d'Òptics Optometristes de la Comunitat Valenciana oferirà la següent informació, que haurà de ser clara, inequívoca i gratuïta:   
a) L'accés al registre de col·legiats, el qual estarà permanentment actualitzat i on constaran, com a mínim, les dades següents: nom i cognoms dels professionals col·legiats, número de col·legiació, títols oficials que tinguen, domicili professional i situació d'habilitació professional.  
b) L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de Societats Professionals.  
c) Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el col·legi professional.  
d) Les dades de les associacions o organitzacions de consumidors i usuaris a qui els destinataris dels servicis professionals poden dirigir-se per a obtindre assistència.  
e) El contingut dels codis deontològics.  
3. S'adoptaran les mesures necessàries per al compliment del que preveu este article i incorporar per a això les tecnologies necessàries, crear i mantindre les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat. Per a això el Col·legi d'Òptics Optometristes de la Comunitat Valenciana i, si és el cas, els Consells Generals i autonòmics podran posar en marxa els mecanismes de coordinació i col·laboració necessaris, inclusivament amb les corporacions d'altres professions.  
  
4. El Col·legi d'Òptics Optometristes de la Comunitat Valenciana facilitarà al Consell General i, si és el cas, al Consell Autonòmic, la informació referent a les altes, baixes i qualssevol altres modificacions que afecten els registres de col·legiats i de societats professionals, per al seu coneixement i anotació en els registres centrals de col·legiats i de societats professionals d'aquells.  
  
DISPOSICIÓ COMPLEMENTÀRIA  
  
Primera   
En tot allò que no estiga previst expressament en els presents estatuts serà d'aplicació supletòria el que establixen els estatuts generals del Consell General de Col·legis d'Òptics- Optometristes.  
  
DISPOSICIÓ FINAL  
  
Els presents estatuts, una vegada, aprovats per l'Assemblea General constituent, seran comunicats a la conselleria corresponent de la Generalitat per a la seua inscripció en el Registre de Col·legis Professionals i al Col·legi Nacional d'Òptics Optometristes.